BG Официален вестник на Европейския съюз C 72/13

Окончателен доклад на служителя по изслушването (1)

Лихвени деривати, деноминирани в швейцарски франкове

(Нарушение, свързано със спредовете между цените „продава“ и „купува“)

(AT.39924)

(2015/C 72/09)

На 24 юли 2013 г. Европейската комисия (наричана по-нататък „Комисията“) образува производство в съответствие с член 11, параграф 6 от Регламент (ЕО) № 1/2003 (2) срещу The Royal Bank of Scotland Group plc, The Royal Bank of Scotland plc, UBS AG, JPMorgan Chase & Co, JPMorgan Chase Bank, National Association, Credit Suisse Group AG, Credit Suisse International и Credit Suisse Securities (Europe) Limited (наричани заедно по-нататък „страните“).

Вследствие на разговори за постигане на споразумение и заявления за постигане на споразумение в съответствие с член 10а, параграф 2 от Регламент (ЕО) № 773/2004 (3) на 23 септември 2014 г. Комисията прие изложение на възраженията („ИВ“), в което се посочва, че от 7 май до 25 септември 2007 г. страните са участвали в нарушение на член 101 от Договора за функционирането на Европейския съюз и на член 53 от Споразумението за ЕИП.

Нарушението е свързано с някои краткосрочни лихвени деривати, деноминирани в швейцарски франкове, с падеж до 24 месеца, търгувани на извънборсовия пазар (наричани по-нататък „ST OTC CHIRDs“). Страните са се договорили да предлагат на трети страни по-широки, фиксирани спредове между цените „продава“ и „купува“ по съответните ST OTC CHIRDs, като същевременно са поддържали по-тесни спредове за търговия помежду си. Целта на тези контакти е била, първо, да се намалят собствените разходи на страните по сделките и да се поддържа ликвидността между тях, като същевременно се е целяло да бъдат наложени по-широки спредове на трети страни и по този начин да се увеличат печалбите на страните. На второ място, страните са имали за цел да възпрепятстват способността на други участници на пазара да се конкурират при същите условия като тях.

В съответните си отговори на ИВ страните потвърдиха, че ИВ, адресирано до тях, отразява съдържанието на техните заявления за постигане на споразумение.

В съответствие с член 16 от Решение 2011/695/ЕС проучих дали проектът на решение, адресиран до страните, засяга единствено възражения, по отношение на които на страните е предоставена възможността да изразят своите виждания, и стигнах до положително заключение.

С оглед на гореизложеното и като се има предвид, че страните не са отправили искания или жалби до мен (4), считам, че ефективното упражняване на техните процесуални права по това дело е било спазено.

Брюксел, 17 октомври 2014 година. Wouter WILS

(1) В съответствие с членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (ОВ L 275, 20.10.2011 г., стр. 29).

(2) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора за създаване на Европейската общност (ОВ L 1, 4.1.2003 г., стр. 1).

(3) Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18).

(4) В съответствие с член 15, параграф 2 от Решение 2011/695/ЕС страните по производството в дела за картели, които участват в разговори за постигане на споразумение съгласно член 10а от Регламент (ЕО) № 773/2004, могат да се свържат със служителя по изслушването на всеки етап от процедурата, за да се гарантира ефективното упражняване на техните процесуални права. Вж. също параграф 18 от Известие на Комисията относно воденето на производства за постигане на споразумение с оглед приемане на решения съгласно член 7 и член 23 от Регламент (ЕО) № 1/2003 на Съвета при дела за картели (ОВ C 167, 2.7.2008 г., стр. 1).